
	BIRŠTONO SAVIVALDYBĖS  TARYBA

	


SPRENDIMAS

DĖL BIRŠTONO SAVIVALDYBĖS HERBO NAUDOJIMO TVARKOS APRAŠO PATVIRTINIMO
2009 m. kovo 27 d. Nr. TS-64 

Birštonas


Vadovaudamasi Lietuvos Respublikos vietos savivaldos įstatymo (Žin., 1994, Nr.55-1049; 2008, Nr.113-4290) 16 straipsnio 2 dalies 45 punktu, Lietuvos Respublikos valstybės herbo, kitų herbų ir herbinių ženklų įstatymo (Žin., 1990, Nr. 17-439; 2008, Nr. 45-1679) 8 straipsniu, Birštono savivaldybės taryba  n u s p r e n d ž i a: 

patvirtinti Birštono savivaldybės herbo naudojimo tvarkos aprašą (pridedama). 

Savivaldybės merė



                                Nijolė Dirginčienė
PATVIRTINTA 

Birštono savivaldybės tarybos 

2009 m. kovo 27 d.         

sprendimu Nr. TS-64
BIRŠTONO SAVIVALDYBĖS HERBO NAUDOJIMO TVARKOS APRAŠAS

I. BENDROSIOS NUOSTATOS

1. Birštono savivaldybės herbo naudojimo tvarkos aprašas (toliau – Tvarka) nustato Birštono savivaldybės herbo naudojimą. 

2. Šis tvarkos aprašas parengtas vadovaujantis Lietuvos Respublikos valstybės herbo, kitų herbų ir herbinių ženklų įstatymu.

3. Birštono savivaldybės herbas yra jos centro – Birštono miesto – herbas. Herbas yra pagrindinis Birštono savivaldybės atributikos objektas, Birštono savivaldybės simbolis. 

4. Birštono savivaldybės herbas patvirtintas Lietuvos Respublikos Prezidento 1995 m. rugpjūčio 21 d. dekretu Nr. 694. 

5. Birštono savivaldybės herbo aprašymas: herbo mėlyname lauke pavaizduota fantastinė auksinė su sidabriniais dantimis žuvis, kuriai iš nugaros trykšta sidabrinė vandens čiurkšlė. Herbo etalono autorius – dailininkas Arvydas Každailis.

6. Birštono savivaldybės herbas yra Birštono savivaldybės nematerialusis turtas. 

II. BIRŠTONO SAVIVALDYBĖS HERBO NAUDOJIMAS
7. Birštono savivaldybės herbą naudoja: 
7.1. Birštono savivaldybės taryba; 
7.2. Birštono savivaldybės meras; 
7.3. Birštono savivaldybės administracija; 
7.4. Birštono savivaldybės administracijos direktorius, direktoriaus pavaduotojas; 
7.5. Birštono savivaldybės kontrolierius;

7.6. Birštono savivaldybės biudžetinės įstaigos;

7.7. Birštono savivaldybės administracijos struktūriniai padaliniai ir struktūrinis teritorinis padalinys – seniūnija, kuri neturi įstatymo nustatyta tvarka patvirtinto herbo.

8. Birštono savivaldybės herbas naudojamas:

8.1. Birštono savivaldybės vėliavoje;

8.2. šios Tvarkos 7 punkte nurodytų institucijų, įstaigų ir jų padalinių herbiniuose antspauduose;

8.3. šios Tvarkos 7 punkte nurodytų institucijų, įstaigų ir jų padalinių dokumentų blankuose; 

8.4. šios Tvarkos 7 punkte nurodytų institucijų, įstaigų ir jų padalinių iškabose; 

8.5. Birštono savivaldybės teritorijos ribas nurodančiuose ženkluose arba prie jų; 

8.6. Birštono savivaldybės mero ženkle; 

8.7. Birštono savivaldybės tarybos narių ženkluose bei pažymėjimuose; 

8.8. Birštono savivaldybės Garbės piliečio ženkle; 

8.9. Birštono savivaldybės apdovanojimo ženkluose ir sveikinimų bei padėkos raštuose; 

8.10. suderinus su Birštono savivaldybės administracija – ant suvenyrų, meno kūrinių ir kitų gaminių, reprezentuojančių Birštono savivaldybę; 

8.11. Birštono savivaldybės administracijos darbuotojų pažymėjimuose; 

8.12. reklamos, informaciniuose leidiniuose, kino filmuose, plakatuose bei kitais atvejais, kai reprezentuojama Birštono savivaldybė; 
8.13. kaip skiriamasis ženklas – ant Birštono savivaldybės administracijai priklausančių automobilių. 

9. Savivaldybės institucijos, įstaigos, Savivaldybės struktūrinio padalinio ir struktūrinio teritorinio padalinio – seniūnijos pavadinimas herbiniame antspaude, dokumentų blanke ir iškaboje turi sutapti. 

III. TEISĖS NAUDOTI SAVIVALDYBĖS HERBĄ SUTEIKIMAS
10. Tvarkoje nenumatytais atvejais Birštono savivaldybės herbas gali būti naudojamas tik  Savivaldybės tarybos sprendimu. 
11. Fiziniai ir juridiniai asmenys, norėdami naudoti Birštono savivaldybės herbą, teikia prašymą  Savivaldybei. Prašyme turi būti nurodyta:

11.1. fizinio asmens – vardas, pavardė, adresas; juridinio asmens – pavadinimas, buveinė; 
11.2. veiklos pobūdis;

11.3. herbo naudojimo motyvai ir tikslai.

12. Kartu su prašymu pateikiami šie dokumentai:

12.1. objektų ir (ar) aplinkos, kurioje bus naudojamas herbas, eskizai;

12.2. juridinio asmens įregistravimo Juridinių asmenų registre pažymėjimo kopija;

12.3. juridinio asmens nuostatų (įstatų) kopija;

12.4. fizinio asmens verslo liudijimo kopija.

13. Gavusi motyvuotą prašymą ir visus Tvarkos 12 punkte nurodytus dokumentus, Savivaldybės administracija rengia ir teikia Savivaldybės tarybos reglamento nustatyta tvarka Savivaldybės tarybai svarstyti sprendimo projektą dėl teisės naudoti Birštono savivaldybės herbą suteikimo.

14. Juridiniai ir fiziniai asmenys, neišvardyti šios Tvarkos II skyriuje, Birštono savivaldybės herbu neturėdami Savivaldybės tarybos sprendimo gali naudotis leidybos, mokslo ir visuomenės informavimo tikslais. 

IV. BAIGIAMOSIOS NUOSTATOS
18. Tvarka gali būti keičiama ir papildoma Birštono savivaldybės tarybos sprendimu. 
19. Fiziniai ir juridiniai asmenys už netinkamą Birštono savivaldybės herbo naudojimą atsako įstatymų nustatyta tvarka.

20. Birštono savivaldybės administracijos direktorius kontroliuoja, kaip laikomasi šios tvarkos aprašo. 
_______________________

